CELEX: 32019D1728
Language: ro
Date: 2019-10-15 00:00:00
Title: Decizia de punere în aplicare (UE) 2019/1728 a Comisiei din 15 octombrie 2019 privind standardele armonizate pentru jucării elaborate în sprijinul Directivei 2009/48/CE a Parlamentului European și a Consiliului

16.10.2019   
               
               
                  RO
               
               
                  Jurnalul Oficial al Uniunii Europene
               
               
                  L 263/32
               
            
         DECIZIA DE PUNERE ÎN APLICARE (UE) 2019/1728 A COMISIEI
         din 15 octombrie 2019
         privind standardele armonizate pentru jucării elaborate în sprijinul Directivei 2009/48/CE a Parlamentului European și a Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1025/2012 al Parlamentului European și al Consiliului din 25 octombrie 2012 privind standardizarea europeană, de modificare a Directivelor 89/686/CEE și 93/15/CEE ale Consiliului și a Directivelor 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE și 2009/105/CE ale Parlamentului European și ale Consiliului și de abrogare a Deciziei 87/95/CEE a Consiliului și a Deciziei nr. 1673/2006/CE a Parlamentului European și a Consiliului (1), în special articolul 10 alineatul (6),
         întrucât:
         
                     (1)
                  
                  
                     În conformitate cu articolul 13 din Directiva 2009/48/CE a Parlamentului European și a Consiliului (2), jucăriile care sunt în conformitate cu standardele armonizate sau cu părți ale acestora, ale căror referințe au fost publicate în Jurnalul Oficial al Uniunii Europene, trebuie să fie considerate a fi conforme cu cerințele vizate de standardele respective sau de părți ale acestora prevăzute la articolul 10 din Directiva 2009/48/CE și în anexa II la directiva respectivă.
                  
               
                     (2)
                  
                  
                     Prin scrisoarea M/445 din 9 iulie 2009, Comisia a înaintat Comitetului European de Standardizare (CEN) și Comitetului European de Standardizare în Electrotehnică (Cenelec) o cerere de elaborare de noi standarde armonizate și de revizuire a celor existente în sprijinul Directivei 2009/48/CE.
                  
               
                     (3)
                  
                  
                     Directiva 2009/48/CE stabilește, la punctul 13 din partea III a anexei II la aceasta, limitele de migrare pentru 19 elemente de jucării sau componente ale jucăriilor, care nu trebuie depășite. Cu toate acestea, aceste limite de migrare nu se aplică în cazul în care orice pericol poate fi exclus, de exemplu prin inaccesibilitatea unei componente a jucăriei, care poate include unul sau mai multe elemente.
                  
               
                     (4)
                  
                  
                     Pe baza cererii M/445 din 9 iulie 2009, CEN a revizuit standardul armonizat EN 71-3:2013+A3:2018 privind migrarea anumitor elemente, a cărui referință a fost publicată în Jurnalul Oficial al Uniunii Europene (3), pentru a include cele mai recente progrese științifice și tehnice în metodele de încercare descrise în standardul EN 71-3. Aceste progrese includ o măsurare mai bună a cromului VI și a compușilor organici ai staniului, condiții experimentale mai bune la efectuarea testelor, precum și o structură îmbunătățită a standardului EN 71-3 pentru a facilita aplicarea practică. Acest fapt a dus la adoptarea standardului armonizat EN 71-3:2019 privind migrarea anumitor elemente.
                  
               
                     (5)
                  
                  
                     Comisia, împreună cu CEN, a verificat dacă standardul armonizat EN 71-3: 2019 privind migrarea anumitor elemente, elaborat de CEN, este în conformitate cu cererea M/445 din 9 iulie 2009.
                  
               
                     (6)
                  
                  
                     Standardul armonizat EN 71-3:2019 îndeplinește cerințele pe care acesta vizează să le acopere și care sunt prevăzute în Directiva 2009/48/CE. Prin urmare, este oportun să se publice referința acestui standard în Jurnalul Oficial al Uniunii Europene.
                     
                  
               
                     (7)
                  
                  
                     Standardul armonizat EN 71-3:2019 înlocuiește standardul armonizat EN 71-3: 2013+A3: 2018. Prin urmare, este oportun să se retragă referința standardului respectiv din Jurnalul Oficial al Uniunii Europene. În scopul de a oferi producătorilor de jucării timp suficient pentru a-și adapta produsele la specificațiile revizuite în standardul armonizat EN 71-3:2019, este necesar să se amâne retragerea trimiterii standardului armonizat EN 71-3: 2013+A3: 2018.
                  
               
                     (8)
                  
                  
                     Din motive de claritate și de raționalizare, ar trebui să fie publicată într-un singur act o listă completă de referințe ale standardelor armonizate elaborate în sprijinul Directivei 2009/48/CE și care îndeplinesc cerințele pe care acestea le vizează. Referințele la standardele europene publicate în prezent în Jurnalul Oficial al Uniunii Europene (4) ar trebui, prin urmare, să fie incluse în prezenta decizie. În consecință, este necesar, de asemenea, să se abroge Decizia de punere în aplicare (UE) 2019/1254 a Comisiei (5).
                  
               
                     (9)
                  
                  
                     Conformitatea cu un standard armonizat conferă o prezumție de conformitate cu cerințele esențiale corespunzătoare stabilite în legislația de armonizare a Uniunii, începând de la data publicării referinței standardului respectiv în Jurnalul Oficial al Uniunii Europene. Prin urmare, prezenta decizie ar trebui să intre în vigoare la data publicării,
                  
               ADOPTĂ PREZENTA DECIZIE:
         
            Articolul 1
            Se publică în Jurnalul Oficial al Uniunii Europene referințele standardelor armonizate pentru jucării elaborate în sprijinul Directivei 2009/48/CE și enumerate în anexa I la prezenta decizie.
         
         
            Articolul 2
            Referințele standardelor armonizate pentru jucării elaborate în sprijinul Directivei 2009/48/CE, enumerate în anexa II la prezenta decizie se retrag din Jurnalul Oficial al Uniunii Europene începând cu datele prevăzute în anexa respectivă.
         
         
            Articolul 3
            Decizia de punere în aplicare (UE) 2019/1254 se abrogă.
         
         
            Articolul 4
            Prezenta decizie intră în vigoare la data publicării în Jurnalul Oficial al Uniunii Europene.
         
         
            Adoptată la Bruxelles, 15 octombrie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 316, 14.11.2012, p. 12.
         
            (2)  Directiva 2009/48/CE a Parlamentului European și a Consiliului din 18 iunie 2009 privind siguranța jucăriilor (JO L 170, 30.6.2009, p. 1).
         
            (3)  JO C 282, 10.8.2018, p. 3.
         
            (4)  Comunicarea Comisiei în cadrul punerii în aplicare a Directivei 2009/48/CE a Parlamentului European și a Consiliului privind siguranța jucăriilor (JO C 282, 10.8.2018, p. 3).
         
            (5)  Decizia de punere în aplicare (UE) 2019/1254 a Comisiei din 22 iulie 2019 privind standardele armonizate referitoare la siguranța jucăriilor elaborate în sprijinul Directivei 2009/48/CE a Parlamentului European și a Consiliului (JO L 195, 23.7.2019, p. 43).
      
      
         
            ANEXA I
            
                        
                           Nr.
                        
                     
                     
                        
                           Referința standardului
                        
                     
                  
                        1.
                     
                     
                        EN 71-1:2014+A1:2018 Siguranța jucăriilor — Partea 1: Proprietăți mecanice și fizice
                     
                  
                        2.
                     
                     
                        EN 71-2:2011+A1:2014 Siguranța jucăriilor — Partea 2: Inflamabilitatea
                     
                  
                        3.
                     
                     
                        EN 71-3:2019 Siguranța jucăriilor — Partea 3: Migrarea anumitor elemente
                     
                  
                        4.
                     
                     
                        EN 71-4:2013 Siguranța jucăriilor — Partea 4: Truse pentru experiențe chimice și activități conexe
                     
                  
                        5.
                     
                     
                        EN 71-5:2015 Siguranța jucăriilor — Partea 5: Jucării chimice (truse), altele decât trusele experimentale
                     
                  
                        1.
                     
                     
                        EN 71-7:2014+A2:2018 Siguranța jucăriilor — Partea 7: Vopsele aplicabile cu degetele — Cerințe și metode de testare
                        Notă: În ceea ce privește conservantul autorizat „climbazol” (rubrica 22 din tabelul B.1 din anexa B la prezentul standard), prezumția de conformitate se aplică până la concentrația maximă autorizată de 0,2 % (nu: 0,5 %). Această valoare se bazează pe documentul intitulat „ADDENDUM to the Opinion on Climbazole (P64) ref. SCCS/1506/13”, adoptat de Comitetul științific pentru siguranța consumatorilor (CSSC) după publicarea standardului de către CEN (Comitetul European de Standardizare).
                        https://ec.europa.eu/health/sites/health/files/scientific_committees/consumer_safety/docs/sccs_o_212.pdf
                     
                  
                        2.
                     
                     
                        EN 71-8:2018 Siguranța jucăriilor — Partea 8: Jucării de activitate pentru uz domestic
                     
                  
                        3.
                     
                     
                        EN 71-12:2013 Siguranța jucăriilor — Partea 12: N-Nitrozamine și substanțe N-nitrozabile
                     
                  
                        4.
                     
                     
                        EN 71-13:2014 Siguranța jucăriilor — Partea 13: Jocurile de masă olfactive, trusele cosmetice și jocurile gustative
                     
                  
                        5.
                     
                     
                        EN 71-14:2018 Siguranța jucăriilor — Partea 14: Trambuline pentru uz casnic
                     
                  
                        6.
                     
                     
                        EN 62115:2005 Jucării electrice — Securitate
                        IEC 62115:2003 (Modificat) + A1:2004
                        EN 62115:2005/A11:2012/AC:2013
                        EN 62115:2005/A11:2012
                        EN 62115:2005/A12:2015
                        EN 62115:2005/A2:2011/AC:2011
                        EN 62115:2005/A2:2011
                        IEC 62115:2003/A2:2010 (Modificat)
                     
                  
      
      
         
            ANEXA II
            
                        
                           Nr.
                        
                     
                     
                        
                           Referința standardului
                        
                     
                     
                        
                           Data retragerii
                        
                     
                  
                        1.
                     
                     
                        EN 71-3:2013+A3:2018 Siguranța jucăriilor — Partea 3: Migrarea anumitor elemente
                     
                     
                        15 aprilie 2020
                     
                  
                        2.
                     
                     
                        EN 71-14:2014+A1:2017 Siguranța jucăriilor — Partea 14: Trambuline pentru uz casnic
                     
                     
                        22 ianuarie 2020